PMIndiaData/PMIndiaSum huggingface dataset:
प्रधानमंत्री ने यांगून में भारतीय समुदाय को संबोधित किया

प्रधानमंत्री श्री नरेन्द्र मोदी ने आज म्‍यांमार के यांगून में भारतीय समुदाय को संबोधित किया। प्रधानमंत्री ने सभा को संबोधित करते हुए कहा, ‘आप हजारों वर्षों की साझा संस्कृति एवं सभ्यता, भूगोल एवं इतिहास, भारत एवं म्‍यांमार के महान बेटे-बेटियों की आकांक्षाओं एवं उपलब्धियों का प्रतिनिधित्व करते हैं।’ प्रधानमंत्री ने म्यांमार की समृद्ध आध्यात्मिक परंपराओं के बारे में विस्‍तार से बताया। प्रधानमंत्री ने कहा कि प्रवासी भारतीय समुदाय भारत के लिए ‘राष्ट्र-दूत’ जैसा है। उन्होंने कहा कि योग की वैश्विक मान्यता प्रवासी भारतीय समुदाय की उपलब्धि है जो इसे दुनिया के सभी कोनों में ले जाती है। प्रधानमंत्री ने कहा, ‘जब मैं आपसे मिलता हूं तो मुझे लगता है कि विदेश में रहने वाले हमारे लोगों का भारत के सरकारी अधिकारियों के साथ संचार महज एकतरफा नहीं है।’ प्रधानमंत्री ने कहा, ‘हम अपने देश में केवल सुधार ही नहीं कर रहे हैं बल्‍कि हम उसे बदल रहे हैं।’ उन्होंने कहा कि भारत को गरीबी, आतंकवाद, भ्रष्टाचार, सांप्रदायिकता और जातिवाद से मुक्‍त बनाया जा रहा है। प्रधानमंत्री ने कहा कि भारत में केंद्र सरकार बुनियादी ढांचे पर ध्यान केंद्रित कर रही है। उन्होंने कहा कि अच्छा बुनियादी ढांचा अकेले सड़कों और रेलवे तक सीमित नहीं होता बल्कि उसमें कई अन्य पहलू भी शामिल होते हैं जो समाज में गुणात्मक बदलाव लाते हैं। उन्होंने कहा कि सरकार कठिन निर्णय लेने से हिचकती नहीं है। प्रधानमंत्री ने कहा कि जीएसटी देश भर में एक नई संस्कृति का विकास कर रही है। उन्होंने कहा कि भारत के लोगों को विश्‍वास है कि भारत को बदला जा सकता है और हम अपनी व्‍यवस्‍था में प्रवेश कर चुकी कुछ बुराइयों से मुक्‍त हो सकते हैं। प्रधानमंत्री ने कहा कि लोगों से लोगों का सम्‍पर्क ही भारत-म्यांमार संबंधों की ताकत हैं। यांगून क्षेत्र के मुख्यमंत्री श्री फ्यो मिन थेइन भी सभा में उपस्थित थे।
मंत्रिमंडल ने आईसीएमआर और आईएनएसईआरएम, फ्रांस के बीच हुए समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को भारतीय चिकित्‍सा अनुसंधान परिषद (आईसीएमआर) और इंस्‍टीट्यूट नेशनल द ला सांतित द ला रिसर्चेमेडिकाले (आईएनएसईआरएम), फ्रांस के बीच मार्च 2018 को किए गए समझौते ज्ञापन (एमओयू) के बारे में अवगत कराया गया। विशेषताएं: इस एमओयू का उद्देश्‍य चिकित्‍सा, जैविक विज्ञान और स्‍वास्‍थ्‍य अनुसंधान क्षेत्र में आपसी हित के क्षेत्रों में सहयोग करना है। दोनों पक्षों के बेहतरीन वैज्ञानिक तरीकों के आधार पर दोनों देशों के बीच निम्‍नलिखित क्षेत्रों पर विशेष ध्‍यान केंद्रित करने पर सहमति बनी : 1. मधुमेह और मेटाबोलिक विकार; 2. जीन एडिटिंग तकनीक के आचार और नियामकता मुद्दे पर केंद्रित जैविक नैतिकता 3. दुर्लभ बीमारियां 4. दोनों पक्षों के बीच चर्चा के बाद आपसी हित के अन्‍य क्षेत्र पर विचार किया जाएगा इस एमओयू से आईसीएमआर और आईएनएसईआरएम के बीच अंतर्राष्‍ट्रीय वैज्ञानिक और प्रौद्योगिकी सहयोग के खाके के अंतर्गत आपसी हित के क्षेत्र में संबंध और सुदृढ़ होंगे। दोनों पक्षों की वैज्ञानिक उत्‍कृष्‍टता से विशिष्‍ट क्षेत्र में स्‍वास्‍थ्‍य अनुसंधान पर सफल कार्य करने में मदद मिलेगी।
प्रधानमंत्री ने मिर्जापुर में बाणसागर नहर परियोजना राष्ट्र को समर्पित की

प्रधानमंत्री श्री नरेन्द्र मोदी ने आज मिर्जापुर में बाणसागर नहर परियोजना राष्ट्र को समर्पित की। यह परियोजना क्षेत्र में सिंचाई को काफी बढ़ावा देगी तथा उत्तर प्रदेश के मिर्जापुर एवं इलाहाबाद जिलों किसानों के लिए काफी लाभदायक साबित होगी। प्रधानमंत्री श्री नरेन्द्र मोदी ने मिर्जापुर चिकित्सा महाविद्यालय का शिलान्यास किया। उन्होंने राज्य में 100 जन औषधि केंद्रों का भी उद्घाटन किया। उन्होंने चुनार के बालुघाट में गंगा नदी पर बने एक पुल को भी राष्ट्र को समर्पित किया जो मिर्जापुर एवं वाराणसी के बीच संपर्क सुगम बनाएगा। इस अवसर पर बोलते हुए, प्रधानमंत्री ने कहा कि मिर्जापुर क्षेत्र में असीमित क्षमता छुपी हुई है। उन्होंने सौर संयंत्र के उद्घाटन के लिए फ्रांस के राष्ट्रपति मैरॉन के साथ मिर्जापुर की अपनी पिछली यात्रा का समरण किया। प्रधानमंत्री ने विभिन्न विकास परियोजनाओं एवं कार्यों का उल्लेख किया जिसका उन्होंने पिछले दो दिनों के दौरान या तो उद्घाटन किया है या शिलान्यास किया है। उन्होंने कहा कि बाणसागर परियोजना की अवधारणा लगभग चार दशक पहले बनाई गई थी और 1978 में इसका शिलान्यास किया गया था लेकिन इस परियोजना में बेवजह काफी देरी होती गई। उन्होंने कहा कि 2014 के बाद, इस परियोजना को प्रधानमंत्री कृषि सिंचाई योजना का एक हिस्सा बना दिया गया और इसे पूर्ण करने के सभी प्रयास किए गए। केंद्र सरकार द्वारा किसानों के कल्याण के लिए उठाए गए कदमों के बारे में चर्चा करते हुए, प्रधानमंत्री ने खरीफ फसलों के लिए एमएसपी में हाल में की गई बढोतरी का भी उल्लेख किया। उन्होंने जन औषधि केंद्रों सहित, निर्धनों को किफायती स्वास्थ्य देखभाल उपलब्ध कराने के लिए उठाए गए कदमों की चर्चा की। उन्होंने कहा कि स्वच्छ भारत मिशन रोगों को नियंत्रित करने में भी प्रभावी साबित हो रहा है। उन्होंने कहा कि स्वास्थ्य बीमा योजना-आयुष्मान भारत शीध्र ही कार्यान्वित की जाएगी। उन्होंने केंद्र सरकार की अन्य सामाजिक कल्याण योजनाओं के बारे में भी उल्लेख किया।
प्रधानमंत्री ने फीफा यू-17 विश्‍व कप में भाग लेने वाली भारतीय टीम से मुलाकात की

प्रधानमंत्री श्री नरेन्‍द्र मोदी ने अभी हाल में सम्‍पन्‍न हुए फीफा यू-17 विश्‍व कप में भाग लेने वाली भारतीय टीम से आज मुलाकात की। खिलाड़ियों ने फीफा के दौरान अपने अनुभवों से अवगत कराया और खेल के मैदान और इससे बाहर टूर्नामेंट के दौरान मिली सीख का भी वर्णन किया। प्रधानमंत्री ने खिलाड़ियों का हौसला बढ़ाते हुए उन्‍हें टूर्नामेंट के नतीजों से निराश न होने का सुझाव दिया और इसे सीखने का एक अवसर बताया। उन्‍होंने कहा कि उत्‍साह और लग्‍न के साथ स्‍पर्धा करना सफलता का प्रथम कदम है। प्रधानमंत्री ने कहा कि फुटबॉल के खेल में भारत काफी कुछ हासिल कर सकता है। उन्‍होंने यह भी उल्‍लेख किया कि खेलों से व्‍यक्‍तित्‍व के विकास, विश्‍वास के निर्माण और सम्‍पूर्ण विकास में भी सहायता मिलती है। युवा कार्यक्रम एवं खेल राज्‍य मंत्री (स्‍वतंत्र प्रभार) श्री राज्‍यवर्द्धन सिंह राठौर भी इस अवसर पर उपस्‍थित थे।
रूस प्रस्थान करने से पहले प्रधानमंत्री का वक्तव्य

अपनी रूस यात्रा पर रवाना होने से पहले प्रधानमंत्री श्री नरेन्द्र मोदी का प्रस्थान वक्तव्य इस प्रकार हैः “रूस की मैत्रिपूर्ण जनता को बधाई। मैं कल की अपनी सोची यात्रा और राष्ट्रपति पुतिन के साथ मुलाकात को लेकर आशान्वित हूं। उनसे मिलकर हमेशा प्रसन्नता होती है। मुझे विश्वास है कि राष्ट्रपति पुतिन के साथ वार्ता से भारत और रूस के बीच विशेष गौरवशाली रणनीतिक साझेदारी और मजबूत होगी।”
प्रधानमंत्री मोदी और दक्षिण कोरिया के राष्‍ट्रपति ने नोएडा में मोबाइल उत्‍पादन यूनिट का उद्घाटन किया

प्रधानमंत्री श्री नरेन्‍द्र मोदी और कोरिया गणराज्‍य के राष्‍ट्रपति श्री मून जेई-इन ने आज नोएडा में सैमसंग इंडिया इलेक्‍ट्रॉनिक्‍स प्राइवेट लिमिटेड की एक विशाल मोबाइल उत्‍पादन यूनिट का उद्घाटन किया। इस अवसर पर प्रधानमंत्री ने इसे भारत को एक वैश्विक विनिर्माण हब (केन्‍द) बनाने की यात्रा में एक विशेष मौका बताया। उ‍न्‍होंने कहा कि लगभग 5000 करोड़ रुपये के निवेश से न केवल भारत के साथ सैमसंग के कारोबारी संबंध सुदृढ़ होंगे, बल्कि यह भारत और कोरिया के बीच संबंधों के संदर्भ में भी अत्‍यंत महत्‍वपूर्ण है। प्रधानमंत्री ने यह बात रेखांकित की कि डिजिटल प्रौद्योगिकी आम आदमी के जीवन को सरल बनाने में महत्‍वपूर्ण भूमिका निभा रही है, जिसमें त्‍वरित एवं अधिक पारदर्शी सेवा डिलीवरी का योगदान भी शामिल है। उन्‍होंने स्‍मार्ट फोन, ब्रॉडबैंड और डेटा कनेक्टिविटी के विस्‍तारीकरण का उल्‍लेख करते हुए इसे भारत में एक डिजिटल क्रांति के संकेत के रूप में वर्णित किया। इस संदर्भ में उन्‍होंने सरकारी ई-मार्केटप्‍लेस (जेम), डिजिटल लेन-देनों में वृद्धि, भीम एप और रुपे कार्डों के बारे में भी बताया। उन्‍होंने कहा कि ‘मेक इन इंडिया’ पहल केवल एक आर्थिक नीतिगत उपाय ही नहीं है, बल्कि मित्र देशों जैसे कि दक्षिण कोरिया के साथ बेहतर संबंध सुनिश्चित करने का एक संकल्‍प भी है। उन्‍होंने कहा कि विश्‍व भर के उन सभी कारोबारियों के लिए खुला निमंत्रण है, जो ‘नए भारत’ की पारदर्शी कारोबारी संस्‍कृति से लाभ उठाना चाहते हैं। प्रधानमंत्री ने कहा कि भारत की तेजी से बढ़ती अर्थव्‍यवस्‍था और उभरते नव मध्‍यम वर्ग की बदौलत अपार निवेश संभावनाएं सृजित हो रही हैं। प्रधानमंत्री ने यह बात रेखांकित की कि भारत अब मोबाइल फोन के उत्‍पादन क्षेत्र में विश्‍व स्‍तर पर दूसरे पायदान पर है। यही नहीं, भारत में लगभग चार वर्षों की अवधि में मोबाइल फोन की उत्‍पादन इकाइयों या फैक्‍टरियों की संख्‍या महज 2 के आंकड़े से बढ़कर अब 120 के उच्‍च स्‍तर पर पहुंच गई है। उन्‍होंने कहा कि इससे रोजगार के लाखों अवसर सृजित हुए हैं। प्रधानमंत्री ने विशेष जोर देते हुए कहा कि इस नई मोबाइल उत्‍पादन यूनिट के जरिए कोरियाई प्रौद्योगिकी और भारतीय विनिर्माण एवं सॉफ्टवेयर सहयोग का यह संयोजन पूरी दुनिया के लिए उत्‍कृष्‍ट उत्‍पाद उपलब्‍ध कराएगा। उन्‍होंने इसे दोनों ही देशों की ताकत और साझा विजन के रूप में वर्णित किया।
देश भर की आंगनवाड़ी कार्यकर्ताओं ने प्रधानमंत्री से मुलाकात की

देश भर की 100 से अधिक आंगनवाड़ी कार्यकर्ताओं के एक समूह ने प्रसन्‍नता जताने एवं मानदेय तथा अन्‍य प्रोत्‍साहनों में हाल की बढोतरी के लिए धन्‍यवाद देने के लिए प्रधानमंत्री से मुलाकात की। आंगनवाड़ी कार्यकर्ताओं की बधाई को स्‍वीकार करते हुए, प्रधानमंत्री ने प्रसन्‍नता व्‍यक्‍त की कि उनसे मुलाकात करने के लिए वे देश के सभी हिस्‍सों से आई हैं। प्रधानमंत्री ने शिशु के शारीरिक एवं मानसिक विकास में पोषण के महत्‍व पर बल दिया और कहा कि इस संबंध में आंगनवाड़ी कार्यकर्ताओं को प्रमुख भूमिका अदा करनी है। वर्तमान में जारी पोषण माह का उल्‍लेख करते हुए, प्रधानमंत्री ने कहा कि इस अभियान के दौरान जो गति आई है, उसमें कमी नहीं आनी चाहिए। उन्‍होंने कहा कि पोषण के लिए सतत रूप से ध्‍यान दिए जाने एवं अच्‍छी आदतों के विकास की आवश्‍यकता होती है, जिसे आंगनवाड़ी कार्यकर्ताओं द्वारा सुलभ कराया जा सकता है। उन्‍होंने आंगनवाड़ी कार्यकर्ताओं को यह सुनिश्चित करने के लिए प्रोत्‍साहित किया कि लाभार्थियों को उपलब्‍ध कराई जा रही पोषाहार सहायता का विवेकपूर्ण तरीके से उपयोग किया जाए। प्रधानमंत्री ने कहा कि बच्‍चे आंगनवाड़ी कार्यकर्ताओं की बात ध्‍यादा ध्‍यानपूर्वक सुनेंगे। आंगनवाड़ी कार्यकर्ताओं की जागरुकता का सृजन करने में प्रमुख भूमिका है। उन्‍होंने बेहतर पोषाहार देखभाल एवं प्रयासों के एक प्रोत्‍साहन के रूप में विभिन्‍न आंगनवाड़ी कार्यकर्ताओं के बीच स्‍वस्‍थ प्रतिस्‍पर्धा को प्रोत्‍साहित किया। इस अवसर पर, केंद्रीय महिला एवं बाल विकास मंत्री श्रीमती मेनका गांधी भी उपस्थित थीं।
प्रधानमंत्री ने पूर्व राष्ट्रपति डॉ. सर्वपल्ली राधाकृष्णन की जयंती के अवसर पर श्रद्धांजलि अर्पित की और शिक्षक समुदाय को शिक्षक दिवस की शुभकामनाएं दी

प्रधानमंत्री श्री नरेन्द्र मोदी ने शिक्षक दिवस के अवसर पर शिक्षक समुदाय को शुभकामनाएं दी हैं। प्रधानमंत्री ने पूर्व राष्ट्रपति डॉ. सर्वपल्ली राधाकृष्णन को उनकी जयंती पर श्रद्धांजलि अर्पित की। शुभकामना संदेश में प्रधानमंत्री ने कहा कि- ‘शिक्षक दिवस के विशेष अवसर पर शिक्षक समुदाय को शुभकामनाएं, शिक्षक युवा बुद्धिमता के विकास एवं स्वरूप और राष्ट्र के निर्माण में महत्वपूर्ण भूमिका निभाते हैं। हम हमारे पूर्व राष्ट्रपति एवं प्रतिष्ठित शिक्षक डॉ. सर्वपल्ली राधाकृष्णन की जयंती के अवसर पर नतमस्तक होकर उनका नमन करते हैं।’
प्रधानमंत्री ने भारोत्तोलक दीपक लाठर को राष्ट्रमंडल खेलों में पुरूषों के 69 किलोग्राम वर्ग में कांस्य पदक जीतने पर बधाई दी

प्रधानमंत्री श्री नरेन्द्र मोदी ने राष्ट्रमंडल खेलों में भारोत्तोलन में कांस्य पदक जीतने पर दीपक लाठर को बधाई दी है। प्रधानमंत्री ने कहा, “हमारे भारोत्तोलक शानदार प्रदर्शन कर रहे हैं! मेरे युवा मित्र दीपक लाठर ने पुरूषों के 69 किलोग्राम वर्ग में कांस्य पदक जीता है। इस युवा खिलाड़ी को बहुत-बहुत बधाई और भविष्य में उनके प्रयासों के लिए ढेर सारी शुभकामनाएं।” दीपक लाठर सबसे कम उम्र के भारतीय भारोत्तोलक हैं, जिन्होंने गोल्ड कोस्ट में पुरूषों के 69 किलोग्राम वर्ग में कांस्य पदक हासिल करके राष्ट्रमंडल खेलों में पदक जीता है।
प्रधानमंत्री ने नगालैंड के स्‍थापना दिवस पर राज्‍य के लोगों को बधाई दी

प्रधानमंत्री श्री नरेन्‍द्र मोदी ने नगालैंड के लोगों को उनके राज्‍य के स्‍थापना दिवस पर बधाई दी है। प्रधानमंत्री ने कहा, ‘मैं नगालैंड के लोगों को उनके राज्‍य के स्‍थापना दिवस के अवसर पर बधाई देता हूं। यह राज्‍य जबरदस्‍त प्राकृतिक सुंदरता और मेहनती लोगों से परिपूर्ण है। मैं प्रार्थना करता हूं कि आने वाले समय में यह राज्‍य विकास की नई ऊंचाइयों तक पहुंचे।’
राज्यपालों के सम्मेलन में समापन सत्र में प्रधानमंत्री का संबोधन

प्रधानमंत्री श्री नरेन्‍द्र मोदी ने आज राष्ट्रपति भवन में राज्यपालों के सम्मेलन के समापन सत्र को संबोधित किया। प्रधानमंत्री ने सम्मेलन के दौरान दी गई महत्वपूर्ण जानकारियों के लिए राज्यपालों को धन्यवाद दिया। प्रधानमंत्री ने कहा, भारत में विचारों, संसाधनों और सुविधाओं की कमी नहीं है बल्कि कुछ राज्य और क्षेत्र सुशासन में कमी के कारण पीछे रह गए हैं। उन्होंने कहा कि गरीबों के लाभ के लिए सरकारी स्कीमों का बेहतर कार्यान्वयन ऐसे क्षेत्रों में हो पाता है जहां पर सुशासन होता है। मिशन इंद्रधनुष जैसी स्कीमों के उदाहरण देते हुए, उन्होंने कहा कि राज्यपाल सरकार की पहल की अधिक प्रभावकारिता में सुविधाजनक बन सकते हैं। भारत की एकता और अखंडता को मजबूत बनाने के लिए प्रधानमंत्री ने राज्यपालों से एक भारत, श्रेष्ठ भारत और रन फॉर यूनिटी जैसी पहलों में शामिल होने का अनुरोध किया।
प्रधानमंत्री ने पटना विश्‍वविद्यालय के शताब्दी समारोह को संबोधित किया

प्रधानमंत्री श्री नरेन्‍द्र मोदी ने आज पटना विश्‍वविद्यालय के शताब्दी समारोह को संबोधित किया। उन्‍होंने कहा कि वह पटना विश्‍वविद्यालय में आने और छात्रों के बीच होने को अपना सम्‍मान मानते हैं। प्रधानमंत्री ने कहा, ‘मैं बिहार की इस धरती को नमन करता हूं। इस विश्‍वविद्यालय ने ऐसे छात्रों को तैयार किया जिन्‍होंने देश में काफी योगदान दिया है।’ प्रधानमंत्री ने कहा कि उन्‍होंने विभिन्‍न राज्‍यों में देखा है कि शीर्ष स्‍तर के सिविल सेवा में वही लोग हैं जिन्‍होंने पटना विश्‍वविद्यालय में अध्‍ययन किया है। प्रधानमंत्री ने कहा, ‘दिल्‍ली में मैं इतने सारे अधिकारियों से बातचीत करता हूं जिनमें से कई बिहार से ताल्‍लुख रखते हैं।’ श्री नरेन्‍द्र मोदी ने कहा कि राज्‍य की प्रगति के लिए बिहार के मुख्‍यमंत्री श्री नीतीश कुमार की प्रतिबद्धता सराहनीय है। उन्‍होंने कहा कि केंद्र सरकार पूर्वी भारत के विकास को सबसे अधिक महत्व देती है। प्रधानमंत्री ने कहा कि बिहार ‘ज्ञान’ और ‘गंगा’ दोनों से समृद्ध है। उन्‍होंने कहा कि यह भूमि एक विरासत है जो अनोखी है। उन्‍होंने कहा कि हमारे विश्‍वविद्यालयों को पारंपरिक शिक्षण से नवोन्‍मे‍षी शिक्षा की ओर अग्रसर होने की जरूरत है। प्रधानमंत्री ने कहा कि भूमंडलीकरण के इस दौर में हमें दुनिया भर में बदलते रुझानों और प्रतिस्‍पर्धा की बढ़ती भावना को समझने की जरूरत है। उन्‍होंने कहा कि उसी संदर्भ में भारत को दुनिया में अपनी जगह बनानी होगी। उन्‍होंने छात्रों से कहा कि उन्‍हें लोगों के सामने आने वाली समस्‍याओं के लिए अभिनव समाधान के बारे में सोचना चाहिए। उन्‍होंने कहा‍ कि उन्‍होंने जो सीखा उसे लागू करते हुए और स्‍टार्टअप क्षेत्र के जरिये वे समाज के लिए बहुत कुछ कर सकते हैं। पटना विश्‍वविद्यालय से हवाई अड्डे तक वापस जाते हुए रास्‍ते में प्रधानमंत्री, बिहार के मुख्‍यमंत्री एवं अन्‍य गणमान्‍य लोगों ने बिहार संग्रहालय का दौरा किया जो राज्‍य की समृद्ध संस्‍कृति और इतिहास को प्रदर्शित करता है।
मंत्रिमंडल ने कार्मिक प्रबंधन तथा लोक प्रशासन के क्षेत्र में भारत और सिंगापुर के बीच समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने कार्मिक प्रबंधन तथा लोक प्रशासन के क्षेत्र में सहयोग के लिए भारत और सिंगापुर के बीच समझौता ज्ञापन पर हस्‍ताक्षर को अपनी स्‍वीकृति दे दी है। प्रमुख विशेषताएं : समझौता ज्ञापन का उद्देश्‍य शासन संचालन की वर्तमान प्रणाली विशेषकर कार्यबल, कार्यस्‍थल तथा नौकरी, जनसेवा डिलिवरी, मानव संसाधन प्रबंधन, सार्वजनिक क्षेत्र सुधार, नेतृत्‍व/प्रतिभा विकास तथा ई-गवर्नेंस/डिजिटल सरकार के क्षेत्र में सुधार करना है। लाभ : समझौता ज्ञापन लोक प्रशासन तथा शासन संचालन सुधारों के क्षेत्र में भारत और सिंगापुर के बीच सहयोग की रूपरेखा प्रदान करेगा। इसका उद्देश्‍य लोक प्रशासन, सुशासन तथा जन सेवा सुधार में उत्‍कृष्‍टता प्राप्‍त करना है जिससे अधिक सार्वजनिक दायित्‍व सुनिश्चित होगा और इसे प्रोत्‍साहन मिलेगा। इसका उद्देश्‍य नवाचारी शिष्‍ट व्‍यवहारों का प्रयोग करना भी है, ताकि ऑनलाइन जनसेवा, डिलिवरी सुधार में उत्‍कृष्‍टता हासिल की जा सके।
प्रधानमंत्री ने अहमदाबाद शॉपिंग फेस्टिवल 2019 का उद्घाटन किया

सरकार देश में कारोबार के अनुकूल वातावरण तैयार करने के लिए निरंतर कार्य कर रही हैः प्रधानमंत्री प्रधानमंत्री श्री नरेन्द्र मोदी ने अहमदाबाद में साबरमती नदी के तट पर अहमदाबाद शॉपिंग फेस्टिवल-2019 का उद्घाटन किया। इस फेस्टिवल में गुजरातभर के सड़क विक्रेताओं से लेकर शॉपिंग मॉल्स तक तथा कारीगरों से लेकर होटल-रेस्ट्रोरेंट से जुड़े कारोबारियों तक सभी अपने उत्पादों को प्रदर्शित और प्रचारित करने के लिए एकत्र हुए हैं। यह फेस्टिवल इसलिए भी विशिष्ट है, क्योंकि इसका आयोजन वाइब्रेंट गुजरात समिट के साथ ही किया जा रहा है। प्रधानमंत्री ने इस अवसर पर उपस्थित जनसमुदाय को संबोधित किया। उन्होंने इस आयोजन की प्रशंसा करते हुए कहा, ‘आमतौर पर हम विदेशों में ही इस तरह के विशाल कारोबारी शिखर सम्‍मेलनों का आयोजन होते देखते हैं। अब वाइब्रेंट गुजरात साथ ही साथ अहमदाबाद शॉपिंग फेस्टिवल का आरंभ एक सराहनीय पहल है।’ प्रधानमंत्री ने कहा, ‘सरकार देश में कारोबार के अनुकूल वातावरण तैयार करने के लिए निरंतर कार्य कर रही है। पिछले 4 बरसों में, पुराने कानून खत्‍म किए गए हैं और सैंकड़ों नियमों को आसान बनाया गया है। इन्‍हीं प्रयासों की बदौलत हम कारोबार करने की सुगमता की दिशा में अपनी रैंकिंग 142 से 77 करने में सफल हो सके हैं।’ प्रधानमंत्री ने कहा, ‘हम छोटे कारोबारियों के लिए प्रक्रियाओं को सरल बनाने का लगातार प्रयास कर रहे हैं। हम ऐसी व्यवस्था की ओर बढ़ रहे हैं, जहां बैंक छोटे उद्यमियों को जीएसटी और अन्य रिटर्न्स के आधार पर ऋण दे सकेंगे। हम एक करोड़ रुपये तक के ऋण 59 मिनट में मंजूर कर रहे हैं।’ इससे पहले आज प्रधानमंत्री ने गांधीनगर में महात्मा मंदिर एक्जीबिशन कम कन्वेंशन सेंटर में वाइब्रेंट गुजरात ग्लोबल ट्रेड शो का उद्घाटन किया। इसके साथ ही 18-20 जनवरी को गांधीनगर में आयोजित होने जा रहे वाइब्रेंट गुजरात समिट के 9वें संस्करण का आधार तैयार हो गया। इस समिट में राष्ट्राध्यक्ष, वैश्विक व्यापार से जुड़ी प्रमुख हस्तियां तथा विचारक भाग लेंगे। प्रधानमंत्री कल समिट के उद्घाटन सत्र को संबोधित करेंगे।
कैबिनेट ने अरुणाचल प्रदेश की अनुसूचित जनजाति सूची में संशोधन के लिए संविधान (अनुसूचित जनजातियां) आदेश (संशोधन) विधेयक, 2018 को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने संविधान (अनुसूचित जनजातियां) आदेश, 1950 में कुछ संशोधन करने के लिए संविधान (अनुसूचित जनजातियां) आदेश (संशोधन), 2018 संसद में प्रस्तुत करने का अनुमोदन किया है। ऐसा अरुणाचल प्रदेश में अनुसूचित जनजातियों की सूची को संशोधित करने के लिए किया गया है। अरुणाचल प्रदेश की अनुसूचित जनजातियों की सूची में निम्नलिखित परिवर्तन किए जाएंगे- क्रम संख्या 1 में ‘अबोर’ को हटाना, क्योंकि यह ठीक उसी तरह से है जैसा क्रम संख्या 16 में ‘आदि’ है। क्रम संख्या 6 में ‘खामप्ति’ के स्थान पर ‘ताई खाम्ती’ को शामिल करना क्रम संख्या 8 में ‘मिश्मी-कामन’ (मिजू मिश्मी), इदु (मिश्मी) और तराओं (डिगारु मिश्मी) को शामिल करना क्रम संख्या 9 में ‘मोम्बा’ के स्थान पर मोन्पा, मेम्बा, सरतांग, सजोलोंग (मिजी) को शामिल करना अरुणाचल प्रदेश की अनुसूचित जनजातियों की सूची में क्रम संख्या 10 में ‘किसी नागा जनजाति’ के स्थान पर ‘नोक्टे’, ‘तांगसा’, ‘तुत्सा’, ‘वांचो’ को शामिल करना। प्रस्तावित संशोधनों के लिए औचित्य ये हैं: i. ‘अबोर’ को हटाना – दोहराव को समाप्त करना ii. ‘खामप्ति’ को हटाना – ‘खामप्ति’ नामक कोई भी जनजाति नहीं है iii. ‘मिश्मी-कामन’, इदु और तराओं को शामिल करना – इसमें केवल ‘मिश्मी’ को शामिल किया गया है। जानकारी के अनुसार इस तरह का कोई समुदाय नहीं है। iv. मोन्पा, मेम्बा, सरतांग, वांचो को शामिल करना – इसमें ‘किसी भी नागा जनजाति’ को शामिल किया गया है। जानकारी के अनुसार राज्य में केवल यही नागा जनजातियां हैं। v. नोक्टे’, ‘तांगसा’, ‘तुत्सा’, ‘वांचो’ को शामिल करना – इसमें ‘किसी भी नागा जनजाति’ को शामिल किया गया है। जानकारी के अनुसार राज्य में केवल यही नागा जनजातियां हैं। इस विधेयक के अधिनियम बन जाने के बाद अरुणाचल प्रदेश की अनुसूचित जनजातियों की संशोधित सूची में अभी हाल ही में सूचीबद्ध समुदायों के सदस्य भी सरकार की मौजूदा योजनाओं के तहत अनुसूचित जनजातियों को दिए जा रहे लाभ को प्राप्त करने में समर्थ हो जाएंगे। इस तरह की कुछ प्रमुख योजनाओं में मैट्रिक उपरांत छात्रवृत्ति, राष्ट्रीय विदेश छात्रवृत्ति, नेशनल फेलोशिप, टॉप क्लास एजुकेशन, राष्ट्रीय अनुसूचित जनजाति वित्त और विकास निगम से रियायती ऋण अनुसूचित जाति के लड़कों-लड़कियों के लिए छात्रावास आदि शामिल हैं। इसके अलावा, ये सरकार की नीति के अनुसार सेवाओं और शैक्षणिक संस्थानों में प्रवेश में दिए जाने वाले आरक्षण का लाभ पाने के भी हकदार होंगे।
इंडोनेशिया के राजनीतिक, कानूनी व सुरक्षा मामलों के समन्वय मंत्री डॉ. एच. विरांतो ने प्रधानमंत्री से भेंट की

इंडोनेशिया गणराज्य के राजनीतिक, कानूनी व सुरक्षा मामलों के समन्वय मंत्री डॉ. एच. विरांतो ने आज प्रधानमंत्री श्री नरेन्द्र मोदी से भेंट की। प्रधानमंत्री ने दिसंबर 2016 में राष्ट्रपति जोको विडोडो की सफल भारत यात्रा का स्‍मरण करते हुए कहा कि वे राष्ट्रपति जोको विडोडो की इसी महीने के उत्तरार्द्ध में होने वाली आगामी यात्रा को लेकर उत्साहित हैं। आसियान देशों के प्रमुख आसियान-भारत स्मृति शिखर सम्मेलन में भाग लेने के लिए इसी महीने भारत यात्रा पर आएंगे और इसके बाद वे गणतंत्र दिवस समारोह में मुख्य अतिथि होंगे। प्रधानमंत्री ने कहा कि समुद्री पड़ोसी होने के नाते भारत और इंडोनेशिया के बीच नीली (समुद्री) अर्थव्यवस्था और समुद्री सुरक्षा के क्षेत्र में आपसी सहयोग की अपार संभावनाएं हैं। इस संदर्भ में प्रधानमंत्री ने भारत और इंडोनेशिया के बीच सुरक्षा संवाद की पहली बैठक का स्वागत किया।
कैबिनेट ने तेल एवं गैस क्षेत्र में सहयोग के लिए भारत और इजरायल के बीच एमओयू को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने तेल एवं गैस क्षेत्र में सहयोग के लिए भारत और इजरायल के बीच सहमति पत्र (एमओयू) पर हस्‍ताक्षर किये जाने को मंजूरी दे दी है। इस एमओयू से ऊर्जा क्षेत्र में भारत एवं इजरायल के आपसी संबंधों को और मजबूती मिलने की आशा है। इस समझौते में उल्लिखित सहयोग से एक-दूसरे के देशों में निवेश, प्रौद्योगिकी हस्‍तांतरण, अनुसंधान एवं विकास (आरएंडडी), संयुक्‍त अध्‍ययन करने, मानव संसाधनों के क्षमता निर्माण और स्‍टार्ट-अप्‍स के क्षेत्र में गठबंधन करने में सहूलियत होगी।
मंत्रिमंडल ने पारम्परिक चिकित्सा पद्धति और होम्योपैथी के क्षेत्र में सहयोग के लिए भारत और साउ तोमे तथा प्रिंसीपे के बीच समझौता ज्ञापन को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने पारम्परिक चिकित्सा पद्धति और होम्योपैथी के क्षेत्र में सहयोग के लिए भारत और साउ तोमे तथा प्रिंसीपे के बीच समझौता ज्ञापन को पूर्व प्रभाव से अपनी मंजूरी दे दी। समझौता ज्ञापन पर मार्च, 2018 में हस्ताक्षर किए गए थे। प्रमुख प्रभावः समझौता ज्ञापन से पारम्परिक चिकित्सा पद्धति के क्षेत्रों में दोनों देशों के बीच द्विपक्षीय सहयोग बढ़ेगा। यह साझी सांस्कृतिक विरासत को देखते हुए दोनों देशों के लिए काफी लाभकारी होगा। कार्यान्वयन, रणनीति और लक्ष्यः हस्ताक्षरित समझौता ज्ञापन की प्रति प्राप्त होने के बाद दोनों पक्षों के बीच गतिविधियां शुरू होंगी। दोनों देशों द्वारा की जाने वाली पहलें हस्ताक्षरित समझौता ज्ञापन की शर्तों के अनुसार होंगी और समझौता ज्ञापन के संचालन तक निरंतर प्रक्रिया होगी। पृष्ठभूमिः भारत को औषाधीय पौधों सहित अति-विकसित पारम्परिक चिकित्सा प्रणाली विरासत में मिली है जो विश्व स्वास्थ्य परिदृश्य में अपार क्षमता रखती है। भारत गणराज्य के आयुष मंत्रालय को आयुर्वेद, योग तथा प्राकृतिक चिकित्सा, यूनानी, सिद्ध, सोआ-रिगपा तथा होम्योपैथी को प्रोत्साहित प्रचारित और वैश्विक रूप देने का दायित्व दिया गया है। मंत्रालय ने मलेशिया सरकार, त्रिनिदाद और टोबेगो सरकार, हंगरी सरकार, बांग्लादेश की सरकार, नेपाल सरकार, मॉरिशस सरकार, मंगोलिया सरकार तथा ईरान की सरकार के साथ पारम्परिक चिकित्सा के क्षेत्र में सहयोग के लिए समझौता ज्ञापन करके कारगर कदम उठाए हैं। श्रीलंका सरकार के साथ एक अन्य समझौता ज्ञापन पर हस्ताक्षर करने का प्रस्ताव है।
प्रधानमंत्री ने प्रख्‍यात अभिनेता शशि कपूर के निधन पर शोक जताया

प्रधानमंत्री श्री नरेन्‍द्र मोदी ने प्रख्‍यात अभिनेता शशि कपूर के निधन पर शोक जताया है। प्रधानमंत्री ने कहा, “शशि कपूर की बहुमुखी प्रतिभा को फिल्‍मों और थियेटर दोनों ही जगह देखा जा सकता है, जिसे उन्‍होंने अत्‍यन्‍त जुनून के साथ उभारा है। उनके प्रतिभाशाली अभिनय को आने वाली पीढि़यों तक याद रखा जाएगा। मैं उनके निधन पर दु:ख व्‍यक्‍त करता हूं। मैं उनके परिवार और प्रशंसकों के प्रति संवेदनाएं व्‍यक्‍त करता हूं।”
2016 बैच के प्रशिक्षु आईपीएस अधिकारियों ने प्रधानमंत्री से मुलाकात की

भारतीय पुलिस सेवा के 2016 बैच के 110 से अधिक प्रशिक्षु अधिकारियों ने आज प्रधानमंत्री श्री नरेन्द्र मोदी से मुलाकात की। प्रशिक्षु अधिकारियों के साथ बातचीत करते हुए, प्रधानमंत्री ने मानव में नीति एवं तकनीकी दृष्टिकोण जैसे विषयों के महत्व पर बल दिया और उन्होंने 33,000 से अधिक पुलिस कर्मियों के बलिदानों को याद किया, जिन्होंने आजादी के बाद ड्यूटी के लिए ज़िंदगी गंवाई है। इस वार्तालाप में राष्ट्रीय सुरक्षा सलाहकार श्री अजीत डोवाल भी उपस्थित थे।